Responsable durant molt de temps d'una quota important de la mobilitat suburbana amb vehicle particular, la multinacional sueca del moble reorienta ara la seva activitat cap al centre de les ciutats i l'ús de sistemes de distribució amb impacte ambiental baix, en un intent de minorar les conseqüències ambientals del seu èxit comercial.
En són exemple dos dels seus establiments, a Viena i París.
Actualment es construeix a Viena un nou establiment d'IKEA, a la zona de l'estació ferroviària Westbahnhof.
Es tracta d'una àrea situada en ple teixit urbà i comercial de la capital austríaca, Mariahilfestrasse, fàcilment accessible a peu i en transport públic, per exemple el metro.
Segons IKEA, cada cop hi ha menys consumidors que optin per endur-se els mobles a casa pels seus propis mitjans, i creix l'elecció del lliurament a domicili i de comanda en línia: per això, volent abordar aquests canvis d'hàbits de consum i mobilitat dels clients, l'edifici que Querkraft Architekten està construint a Viena s'ha concebut ja d'entrada sense espai per als vehicles particulars dels compradors, perquè es prioritzaran els repartiments dels productes, en el mateix dia, o bé els clients s'enduran la compra a peu, en bicicleta o en transport públic: de fet, cal assenyalar que prop de dos terços dels residents dels barris més cèntrics de Viena no disposen de vehicle particular, i se solen moure de les maneres indicades.
El nou IKEA estarà enllestit l'any 2021.
Tindrà forma d'enreixat o graella, inspirada segons Querkraft Architekten en una prestatgeria, amb columnes d'acer i formigó que tracen una malla d'aproximadament 10 m x 10 m.
Les façanes, amb una fondària màxima al llarg de llur perímetre de 4,5 m, presentaran una barreja de terrasses, espais oberts, extensions dels locals de l'interior, caixes d'ascensors i d'escales, i instal·lacions de servei.
Les instal·lacions comercials d'IKEA al nou edifici disposaran de tres entrades, responent a diferents tipologies de client, des del que fa una compra espontània al que visita la botiga de manera planificada.
Una altra raó per a la peculiar forma de l'edifici és que disposi d'espais per plantar-hi arbres, en tots els seus pisos.
La intenció d'IKEA és incorporar almenys cent seixanta arbres a l'edifici, amb finalitats de purificació de l'aire de l'entorn i de contribució a la refrigeració dels espais, ja que la vegetació permetria reduccions de temperatura de com a mínim dos graus, segons les estimacions d'IKEA i Querkraft Architekten.
L'edifici tindrà una superfície total de 21.600 m 2, i les seves quatre primeres plantes estaran dedicades als espais comercials d'IKEA.
Però, en allò que també suposa un canvi en les pràctiques de la companyia, la resta de l'edifici acollirà altres usos: les dues plantes superiors allotjaran un establiment hoteler de més de tres-cents places, així com espais d'accés públic, per exemple locals de restauració i jardins a la coberta.
Al bell mig de l'edifici es preveu un atri obert en tota l'alçada de la construcció, amb funcions de punt de trobada, de ràpid accés als diferents àmbits i usos de l'edifici, i de zona de pas des dels carrers adjacents.
Qui compri els productes d'IKEA per Internet o bé a la botiga d'exposició de La Madeleine, oberta el mes de maig de 2019, pot rebre la mercaderia a casa seva en tricicle, un cop arribada a la seva zona de residència en vaixell.
Aquesta modalitat de distribució urbana va començar a funcionar el mes de setembre de 2019, amb la posada en marxa d'un servei de transport logístic urbà pel Sena ofert per l'empresa Fludis.
Aquest servei ha rebut el suport financer de la Banque des Territoires i subvencions de Voies Navigables de France (VNF) i de l'Administració regional de l'Illa de França.
La inversió ha estat de 3,4 milions d'euros, destinats sobretot al disseny i la construcció del vaixell.
La nau és de propulsió elèctrica i fa 38 m d'eslora.
Està equipada amb dues grues i pot transportar fins a trenta tricicles Cyclofret de repartiment.
Al llarg del seu trajecte, des de Gennevilliers (Alts del Sena) fins a quatre ports fluvials de París (Javel Bas, Champs-Elysées, Grands Augustins i Henri IV), els repartidors poden organitzar les seves càrregues per optimitzar els itineraris de darrera milla, en cadascun dels quals es poden transportar fins a 250 kg de mercaderia, gràcies al motor elèctric dels tricicles de repartiment.
Sobre el paper, el vaixell de Fludis pot evitar, en un sol any, prop de 300.000 km de trajecte de furgonetes, i l'emissió de 110 t de CO 2.
Si més no, quan la companyia operi a ple rendiment, ja que de moment només transporta una quinzena dels esmentats tricicles de repartiment, amb una capacitat de distribució diària de prop de 20 t.
A més dels clients de l'IKEA de La Madeleine (amb magatzem a Gennevilliers) que resideixin als districtes I a VII de París, Fludis també presta servei als de l'empresa de material i mobiliari d'oficina Lyreco, de la qual transporta prop de set-centes comandes diàries; i de tornada fa el transport de residus elèctrics i electrònics des dels punts de recollida de la gestora de residus Paprec fins a les seves instal·lacions de segregació, també a Gennevilliers.
L'embarcació de Fludis (© Fludis)
Sostenibilitat, Plurifuncionalitat, Gestió del transport urbà, Nous vehicles i modes, Contaminació atmosfèrica i protecció de l'ambient atmosfèric, Mitigació, Dimensió social de la mobilitat, Dimensió social de la sostenibilitat